b'\n_START_ARTICLE_\nEtanoli\n_START_SECTION_\nKemia\n_START_PARAGRAPH_\nEtanoli sekoittuu veteen kaikissa suhteissa tuottaen l\xc3\xa4mp\xc3\xb6\xc3\xa4 ja aiheuttaen kokonaistilavuuden pienentymisen. Puhdas etanoli absorboi vesih\xc3\xb6yry\xc3\xa4 eik\xc3\xa4 pysy siis puhtaana avoimessa astiassa. Tislattaessa etanolin vesiliuoksia saadaan tuotteena seos, joka sis\xc3\xa4lt\xc3\xa4\xc3\xa4 korkeintaan 96 prosenttia etanolia ja loput vett\xc3\xa4. Vesi ja etanoli muodostavat t\xc3\xa4ll\xc3\xb6in niin sanotun atseotrooppisen seoksen. Seosta kutsutaan v\xc3\xa4kiviinaksi. T\xc3\xa4t\xc3\xa4 puhtaampaa etanolia, ns. absolutoitua etanolia voidaan valmistaa poistamalla 96-prosenttisesta etanolista vett\xc3\xa4 esimerkiksi molekyyliseuloilla, jolloin saadaan noin 99,5-prosenttista etanolia. Vett\xc3\xa4 voidaan poistaa viel\xc3\xa4 t\xc3\xa4t\xc3\xa4kin enemm\xc3\xa4n esim. tislaamalla etanolia sopivan kuivausaineen, kuten esim. natriumboorihydridin kanssa._NEWLINE_Etanoli on monipuolinen liuotin ja useiden orgaanisten yhdisteiden valmistuksessa k\xc3\xa4ytetty l\xc3\xa4ht\xc3\xb6aine. Etanoli on liev\xc3\xa4sti polaarinen yhdiste, ja siksi etanoli liukenee t\xc3\xa4ydellisesti veteen sek\xc3\xa4 muihin polaarisiin liuottimiin. Etanolin hiilivetyrunko taas mahdollistaa sen liukenemisen poolittomiin orgaanisiin yhdisteisiin, kuten hiilivetyihin, bensiiniin ja diesel\xc3\xb6ljyyn._NEWLINE_Etanoli on hyvin tulenarka yhdiste, ja se palaa nokeamattomalla, sinert\xc3\xa4v\xc3\xa4ll\xc3\xa4 liekill\xc3\xa4. Se kelpaa ottomoottorin polttoaineeksi ja sit\xc3\xa4 k\xc3\xa4ytet\xc3\xa4\xc3\xa4n polttoaineena sokeriruo\xe2\x80\x99osta tai maissista valmistettuna bioetanolina. Etanolia k\xc3\xa4ytet\xc3\xa4\xc3\xa4n my\xc3\xb6s desinfiointiaineena, sill\xc3\xa4 v\xc3\xa4kev\xc3\xa4 etanoli tappaa pieneli\xc3\xb6it\xc3\xa4.\n_START_SECTION_\nEtanolin metabolia\n_START_PARAGRAPH_\nEtanolia hapettaa elimist\xc3\xb6ss\xc3\xa4 asetaldehydiksi (eli etanaaliksi) alkoholidehydrogenaasi, joka on muun muassa maksassa toimiva entsyymi. Etanaalin muuttumista asetyylikoentsyymi-A:ksi puolestaan katalysoi aldehydidehydrogenaasi, jonka toiminnan kautta etanoli saadaan sitruunahappokiertoon, energiaa tuottavaan muotoon. Kehoon ker\xc3\xa4\xc3\xa4ntyv\xc3\xa4 asetaldehydi aiheuttaa useita etanolin nauttimisesta aiheutuvia ep\xc3\xa4miellytt\xc3\xa4vi\xc3\xa4 oireita, jotka korostuvat aldehydidehydrogenaasin est\xc3\xa4j\xc3\xa4n disulfiraamin (ns. antabus) vaikutuksesta. Puhdas etanoli sis\xc3\xa4lt\xc3\xa4\xc3\xa4 energiaa 7\xc2\xa0kcal/g eli 29,3\xc2\xa0kJ/g.\n_START_SECTION_\nL\xc3\xa4\xc3\xa4kek\xc3\xa4ytt\xc3\xb6\n_START_PARAGRAPH_\nEtanolilla on melko v\xc3\xa4h\xc3\xa4n l\xc3\xa4\xc3\xa4kinn\xc3\xa4llisi\xc3\xa4 k\xc3\xa4ytt\xc3\xb6tarkoituksia. Sit\xc3\xa4 k\xc3\xa4ytet\xc3\xa4\xc3\xa4n desinfiointiin 70 prosentin liuoksena, joidenkin l\xc3\xa4\xc3\xa4keaineiden saattamiseen liuosmuotoon (10\xe2\x80\x9315\xc2\xa0%), sek\xc3\xa4 metanolin ja etyleeniglykolin aiheuttamissa myrkytyksiss\xc3\xa4, koska se est\xc3\xa4\xc3\xa4 niiden normaalin metabolian haitallisiksi aineiksi, metanolin formaldehydiksi ja etyleeniglykolin oksaalihapoksi.\n_START_SECTION_\nLaadut\n_START_PARAGRAPH_\nEtanolia myyd\xc3\xa4\xc3\xa4n useissa laaduissa eri k\xc3\xa4ytt\xc3\xb6tarkoituksiin alkoholijuomien lis\xc3\xa4ksi. Etanolia ei voi rikastaa tislaamalla yli atseotroopin 96 til-%, joten sit\xc3\xa4 vahvemmat seokset on tuotettava joko kuivaamalla esim. sahanpurulla tai lis\xc3\xa4\xc3\xa4m\xc3\xa4ll\xc3\xa4 atseotrooppiseen seokseen bentseeni\xc3\xa4, jolloin atseotrooppi h\xc3\xa4vi\xc3\xa4\xc3\xa4 ja tislaaminen onnistuu. Bentseeni on kuitenkin myrkyllist\xc3\xa4 ja aiheuttaa maksavaurioita.'